'इशकज़ादे' और 'शुद्ध देसी रोमांस' जैसी हिट फ़िल्में देने वाली परिणीति चोपड़ा मानती हैं कि फ़िल्मों में उन्होंने अपना मुक़ाम ख़ुद बनाया है और वो अपनी चचेरी बहन प्रियंका चोपड़ा को देखकर फ़िल्मों में नहीं आईं.परिणीति कहती हैं कि प्रियंका ने उन्हें ज़रा भी प्रेरित नहीं किया और अगर ऐसा हुआ होता तो वो 10 साल पहले ही अभिनेत्री बन गई होतीं.साल 2014 की शुरुआत में परिणीति दिखेंगी अभिनेता सिद्धार्थ मल्होत्रा के साथ करण जौहर की फ़िल्म 'हंसी तो फंसी' में.परिणीति ने अपने बॉलीवुड करियर की शुरुआत की थी फ़िल्म 'लेडीस वर्सेस रिकी बहल' से, जिसमें वो अनुष्का शर्मा और रणवीर सिंह के साथ नज़र आईं थीं.सलमान ख़ान 27 दिसंबर को 48 साल के हो रहे हैं. और इस मौक़े पर पनवेल स्थित उनके फ़ार्महाउस में एक पार्टी का आयोजन किया जा रहा है.ख़बरों के मुताबिक़ इसमें सलमान का पूरा परिवार तो होगा ही साथ ही बॉलीवुड से उनके कई क़रीबी दोस्त भी होंगे. सलमान के इस जश्न में आमिर ख़ान के भी शामिल होने की संभावना है.सलमान के जन्मदिन के उपलक्ष्य में ही नए सितारों को लेकर बनी एक फ़िल्म 'मुन्ना भाई सल्लू भाई' का ट्रेलर भी लॉन्च किया जा रहा है.फ़िल्म का ट्रेलर बांद्रा स्थित गैटी सिनेमा में लॉन्च हो रहा है. ये सिनेमाहॉल, सलमान के लिए बहुत लकी साबित हुआ है और यहां सलमान ख़ान की हर फ़िल्म को देखने के लिए उनके प्रशंसक का हुज़ूम उमड़ पड़ता है.क्रिसमस और नए साल का जश्न मनाने बॉलीवुड के ज़्यादातर सितारे मुंबई से बाहर छुट्टियां मनाने निकल पड़े हैं और कई सितारे छुट्टी पर निकलने की तैयारी में हैं.ख़बरों के मुताबिक़ करीना कपूर, पति सैफ़ अली ख़ान के साथ स्विटज़रलैंड चली गई हैं. रणबीर कपूर, क़रीबी दोस्त कटरीना कैफ़ के साथ अमरीका रवाना हो गए हैं.'धूम-3' की ज़बरदस्त कामयाबी के बाद आमिर ख़ान भी पत्नी किरण राव के साथ अगले कुछ दिन पंचगनी में छुट्टी बिताएंगे.(बीबीसी हिंदी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं)